PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

               	

Číslo: 2011/PE/L/1/015	 					Bratislava 04.05.2011

	Protimonopolný úrad Slovenskej republiky, odbor legislatívno-právny a európskych záležitostí, príslušný na konanie podľa § 38 ods. 13 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, v správnom konaní č. 0003/OLP/2011 vo veci povinnosti podnikateľa Železničná spoločnosť Cargo Slovakia, a.s.,  Drieňová 24, 820 09 Bratislava, IČO: 35 914 921 zaplatiť penále takto 
	
rozhodol

podnikateľ Železničná spoločnosť Cargo Slovakia, a.s.,  Drieňová 24, 820 09 Bratislava, IČO: 35 914 921 je povinný podľa § 38 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov za oneskorené zaplatenie pokuty uloženej mu rozhodnutím Protimonopolného úradu Slovenskej republiky, odboru zneužívania dominantného postavenia, č. 2006/DZ/2/1/067 zo dňa 03.07.2006 potvrdeným rozhodnutím  Rady Protimonopolného úradu SR. č. 2006/DZ/R/2/144 zo dňa 22.12.2006 zaplatiť penále vo výške 3 624 775,93 EUR (slovom tri milióny šesťstodvadsaťštyritisíc sedemstosedemdesiatpäť Eur a deväťdesiattri centov) za obdobie od 02.02.2007 do 27.01.2011 t.j. 1456 dní omeškania na účet Protimonopolného úradu Slovenskej republiky, číslo 7000060793/8180 vedený v Štátnej pokladnici KS 1118 v lehote 15 dní od nadobudnutia právoplatnosti tohto rozhodnutia.   
 
Odôvodnenie:

	Rozhodnutím Protimonopolného úradu Slovenskej republiky, odboru zneužívania dominantného postavenia č. 2006/DZ/2/1/067 zo dňa 03.07.2006 potvrdeným rozhodnutím  Rady Protimonopolného úradu SR. č. 2006/DZ/R/2/144 zo dňa 22.12.2006 bola podnikateľovi Železničná spoločnosť Cargo Slovakia, a.s.,  Drieňová 24, 820 09 Bratislava, IČO: 35 914 921 uložená pokuta vo výške 2 489 543,91 EUR, ktorú bol povinný úradu zaplatiť v lehote do 30 dní od nadobudnutia právoplatnosti rozhodnutia. Uvedené rozhodnutie nadobudlo právoplatnosť dňa 02.01.2007 a vykonateľnosť dňa 02.02.2007

	Podnikateľ Železničná spoločnosť Cargo Slovakia, a.s.,  Drieňová 24, 820 09 Bratislava, IČO: 35 914 921 zaplatil pokutu oneskorene. Podľa výpisu zo Štátnej pokladnice Protimonopolný úrad Slovenskej republiky, odbor legislatívno-právny a európskych záležitostí zistil, že predmetná suma bola na jeho účet pripísaná až dňa 28.01.2011.

	 Protimonopolný úrad Slovenskej republiky, odbor legislatívno-právny a európskych záležitostí vypočítal penále na základe skutočností, že rozhodnutie sa stalo vykonateľným dňa 02.02.2007 a pokuta zaplatená povinným bola na účet pripísaná dňa 28.01.2011, t.j. podnikateľ bol v omeškaní 1456 dní. Za každý deň omeškania odo dňa 02.02.2007 do 27.01.2011  je podnikateľ povinný zaplatiť penále vo výške 0,1% z dlžnej sumy za každý deň omeškania, t.j. 2489,54 EUR, pričom za 1456 dní omeškania penále predstavujú 3 624 775,93 EUR. 
	
Poučenie :

	Proti tomuto rozhodnutiu možno podať podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona SNR č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov rozklad na odbor legislatívno-právny a európskych záležitostí Protimonopolného úradu Slovenskej republiky v lehote do 15 dní odo dňa doručenia tohto rozhodnutia. Včas podaný rozklad má odkladný účinok.

Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

V zmysle § 71 ods. 1 zákona č. 71/1967 Zb. o správnom konaní v znení neskorších predpisov, ak účastník konania nesplní v určenej lehote dobrovoľne povinnosť uloženú mu rozhodnutím, ktoré je vykonateľné alebo zmierom schváleným správnym orgánom alebo ním zostaveným výkazom nedoplatkov, ich výkon sa uskutoční. 

     	 	Mgr. Peter Demčák
				   		 riaditeľ odboru legislatívno-právneho 
					 		 a európskych záležitostí

Rozhodnutie sa doručí:
Železničná spoločnosť Cargo Slovakia, a.s. 
Drieňová 24 
820 09 Bratislava